SKRIFTLIG FORESPØRGSEL E-2336/02

af David Bowe (PSE) til Kommissionen

(26. juli 2002)

Om: Petroleumskoks som brændsel i store fyringsanlæg

Går Kommissionen ind for, eller er den imod, at der anvendes petroleumskoks som brændsel i store fyringsanlæg i Den Europæiske Union, da det indeholder store mængder vanadium og nikkel, og da det har vist sig, at det frembyder visse sundhedsproblemer for de arbejdere, der håndterer materialet? Kan Kommissionen angive sine grunde for eller imod, at dette brændsel anvendes?

Svar afgivet på Kommissionens vegne af Anna Diamantopoulou

(23. september 2002)

Direktiv 88/609/EØF(1) og 2001/80/EF(2) om begrænsning af visse luftforurenende emissioner fra store fyringsanlæg tillader brug af petroleumskoks som brændsel i store fyringsanlæg. Disse direktiver fastlægger strenge grænseværdier for luftforurenende emissioner, herunder støv, med henblik på at begrænse luftforureningen. Disse grænseværdier bør også begrænse emissionerne af stoffer, der er forbundet med støv, f.eks. tungmetaller som nikkel og vanadium.

Den EU-lovgivning vedrørende sundhed og sikkerhed under arbejdet, som finder anvendelse, er i dette tilfælde Rådets direktiv 89/391/EØF(3) om iværksættelse af foranstaltninger til forbedring af arbejdstagernes sikkerhed og sundhed under arbejdet, Rådets direktiv 98/24/EF(4) om beskyttelse af arbejdstagernes sikkerhed og sundhed under arbejdet mod risici i forbindelse med kemiske agenser og Rådets direktiv 90/394/EØF(5) om beskyttelse af arbejdstagerne mod risici for under arbejdet at være udsat for kræftfremkaldende stoffer. Disse direktiver fastlægger klart arbejdsgiverens forpligtelser og bestemmer, hvilke forebyggende foranstaltninger, der skal træffes med henblik på at undgå sundhedsfare.

Man bør bemærke, at de nationale myndigheder i hver enkelt medlemsstat bærer ansvaret for korrekt gennemførelse af disse direktiver og håndhævelse af de nationale gennemførelsesbestemmelser for direktiverne. Kommissionen har dog ret til at træffe de nødvendige foranstaltninger, herunder indledelse af overtrædelsesprocedurer i henhold til EF-traktatens artikel 226, hvis de relevante kontrolmekanismer ikke fungerer korrekt.

(1) Rådets direktiv 88/609/EØF af 24. november 1988 om begrænsning af visse luftforurenende emissioner fra store fyringsanlæg; EFT L 336 af 7.12.1988.

(2) Rådets direktiv 2001/80/EØF af 23. oktober 2001 om begrænsning af visse luftforurenende emissioner fra store fyringsanlæg; EFT L 309 af 27.11.2001.

(3) Rådets direktiv 89/391/EØF af 12. juni 1989 om iværksættelse af foranstaltninger til forbedring af arbejdstagernes sikkerhed og sundhed under arbejdet; EFT L 183 af 29.6.1989.

(4) Rådets direktiv 98/24/EF af 7. april 1998 om beskyttelse af arbejdstagernes sikkerhed og sundhed under arbejdet mod risici i forbindelse med kemiske agenser (fjortende særdirektiv i henhold til direktiv 89/391/EØF, artikel 16, stk. 1); EFT L 131 af 5.5.1998.

(5) Rådets direktiv 90/394/EØF af 28. juni 1990 om beskyttelse af arbejdstagerne mod risici for under arbejdet at være udsat for kræftfremkaldende stoffer (sjette særdirektiv i henhold til artikel 16, stk. 1, i direktiv 89/391/EØF); EFT L 196 af 26.7.1990, ændret ved Rådets direktiv 97/42/EF af 27. juni 1997 og Rådets direktiv 1999/38/EF af 29. april 1999; EFT L 179 af 8.7.1997 og EFT L 138 af 1.6.1999.